和嚴侍御柟木詩
作者：楊虞仲
朝代：宋

paragraphs: 兩蒼崖屹相應對，上面虬龍插崖背。
青銅爲柯石爲根，上有蟲書篆籀破蘚痕。
詰屈盤根少態度，深鎖窮山煙雨暮。
不願作材戹萬牛，驚世之文那肯露。
人不滿百雪滿頭，一生憂患幾許愁。
湛輩去逐翁仲遊，此樹森森春復秋。
杜陵筆墨光萬丈，當時憾不同清賞。
獨寄黄花九日詩，雲間聲作琳琅響。